Bandaríska verslanakeðjan Walmart mun hefja sölu á vörum frá íslenska matvælafyrirtækinu Good Good í lok mánaðarins . Í upphafi verða vörurnar boðnar til sölu í 102 verslunum á vegum risans í ellefu fylkjum en við lok árs verður þær að finna í 500 verslunum af 4.500 . Þetta segir Garðar Stefánsson , framkvæmdastjóri Good Good , í samtali við Markaðinn . Fyrirtækið selur matvöru sem er án viðbætts sykurs og er sætt með náttúrulegum sætuefnum sem henta meðal annars þeim sem eru á ketó mataræði . Um er að ræða sultur , súkkulaðismjör , síróp og innan tíðar munu ketóstangir bætast við vöruframboðið . Hópur fjárfesta stofnaði félag árið 2015 , sem var byggt á grunni Via Health í Hafnarfirði sem framleiddi stevíudropa . Eignarhaldsfélagið Lyng , móðurfélag Icepharma , á 70 prósenta hlut í Good Good í dag . „ Við vildum ná árangri á erlendum mörkuðum og hófum því samstarf við hollenskan framleiðanda sem framleiðir 30 milljónir sultukrukka á ári . “ „ Við breyttum hugmyndinni að baki Via Health , sköpuðum nýtt vörumerki og einbeittum okkur að því að búa til sykurlausar vörur til viðbótar við stevíudropana . Hugmyndafræði Good Good er í anda Apple og Nike . Þau einblína á hönnun og vöruþróun en eru í samstarfi við framleiðendur til að búa til vörurnar fyrir sig . Það er eins með okkur . Við búum til uppskriftir frá grunni og hófum samstarf við framleiðslufyrirtæki . Við erum í samstarfi við sultuframleiðanda í Hollandi . Hann kaupir mikið af jarðarberjum og við njótum góðs af þeim kjörum sem honum býðst , “ segir Garðar . Hófu að selja í Bandaríkjunum árið 2018 Árið 2018 hóf Good Good að selja stevíudropa í Bandaríkjunum og bauð sulturnar til sölu nokkrum mánuðum síðar . Að Garðars sögn eru sultur Good Good þær mest seldu hjá Amazon í Bandaríkjunum , hvort sem litið er til sykurlausra eða sykraðra . „ Ketósamfélagið kynntist fyrst sultunum okkar á Amazon og það leiddi til þess að innkaupastjórar hófu að hafa samband við okkur . Walmart hafði til að mynda samband við okkur að fyrra bragði . “ Samanlagt eru vörur Good Good til sölu í um þúsund verslunum í Bandaríkjunum og finna má vörurnar í 24 löndum . Stefna á 4,5 milljón dollara veltu í ár Garðar segir að fyrirtækið hafi velt 1,9 milljónum dollara í fyrra og stefnt sé á að salan muni nema 4,5 milljónum dollara í ár . „ Mesti vöxturinn er í Bandaríkjunum , “ segir hann . „ Salan jókst að meðaltali um 13,5 prósent á viku á fjórða ársfjórðungi síðastliðins árs . Þetta er að springa út . “ Good Good selur vörur sínar í Walmart . Grunnurinn lagður á árunum 2015 og 2016 Hann segir að grunnurinn að rekstrinum hafi verið lagður á árunum 2015 og 2016 . „ Í upphafi skyldi endinn skoða . Við vildum ná árangri á erlendum mörkuðum og hófum því samstarf við hollenskan framleiðanda sem framleiðir 30 milljónir sultukrukka á ári . Jafnvel þótt við þreföldum pöntunina okkar til að mæta eftirspurn frá stórum verslanakeðjum fer verksmiðjan létt með það . Allir okkar framleiðendur , hvort sem það er fyrir sulturnar , súkkulaðismyrjuna , sírópið , ketóstangirnar eða annað , geta vaxið með okkur . Ef þessi grunnur væri ekki til staðar myndu stórar keðjur ekki vilja fara í samstarf við okkur . Þær verða að geta treyst því að við getum afhent vörur í nægu magni , “ segir Garðar . Hann bendir á að viðskiptavinir vilji að allt sé eins einfalt og hægt er . Þess vegna hafi verið brugðið á það ráð að stofna fyrirtæki í Hollandi og hýsa þær vörur sem seldar eru í Evrópu í vöruhúsi þar . Til að einfalda málin í Bandaríkjunum var dótturfélag stofnað þar og hafið samstarf við vöruhús . Starfsmenn Good Good eru einungis þrír og starfa í Reykjavík . „ Innan skamms munum við bjóða til sölu ketóstangir og erum afar spennt fyrir því að sjá hverjar viðtökur markaðarins verða , “ segir Garðar . Um er að ræða tvær tegundir , annars vegar með hnetukaramellu og hins vegar lakkrís . Ketóstangirnar munu fara í verslanir í þessari viku á Íslandi , í Bretlandi , Belgíu og Hollandi .